Mexxejja Ewropej jiddiskutu dwar żieda fil-provvista tal-vaċċini Il-mexxejja ewropej jinsabu għaddejjin b'taħditiet b'mod virtwali sabiex jiddiskutu metodi ta' kif jistgħu jżidu l-provvista tad-dożi u jtejbu l-proċess tat-tilqim madwar is-27 stat membru. Il-Kummissjoni Ewropea qiegħda titlob lill-mexxejja biex jappoġġjaw pjan dwar il-kontroll tal-esportazzjoni tal-vaċċin li jista' jaffettwa l-provvista lejn ir-Renju Unit. Dan is-summit virtwali qiegħed iseħħ hekk kif it-tielet mewġa tal-virus kompliet tħalli effetti negattivi fuq ħafna minn dawn l-istati membri tal-UE. Il-President Amerikan Joe Biden mistenni li jipparteċipa f'dawn it-taħditiet sabiex jiddiskuti r-relazzjoni bejn l-UE u l-Istati Uniti. Il-proċess tat-tilqim fl-Ingilterra għaddej b'rittmu aħjar minn dak f'diversi stati membri tal-UE u ta' dan il-Kummissjoni Ewropea qiegħda tagħti ħtija lil kumpaniji farmaċewtiċi b'mod speċjali l-AstraZeneca li naqset milli tissuplixxi d-dożi mwiegħda lill-UE. Minkejja dan, jidher li l-mexxejja għadhom mhumiex qegħdin jaqblu rigward dawn ir-restrizzjonijiet b'rabta mal-esportazzjoni tal-vaċċin.